Төп героиня ябай ауыл ҡыҙынан билдәле артистка кимәленәсә үҫеү осоронда тормошонда бик күп күңелде йылытыр йәнле лә, йөрәктәрҙе табанға атыр көсөргәнешле лә хәл-ваҡиғаларға йыш юлыға. Шул мәлдәрҙе әҙибә психологик яҡтан бик оҫта һүрәтләй. Мәҫәлән, көҙөн ырҙында көндөҙ ҙә, төнөн дә эшләгән осорҙа Рәмзилдең ҡыҙҙарға сәй алып килеп эсереп йөрөүе шундай йылы итеп һүрәтләнә. Егеттең ҡыҙға мөнәсәбәте әллә ниндәй ялтырауыҡ һүҙҙәр менән түгел, ә ошондай ҡылыҡтары, эше аша сағылдырыла. “Ҡыҙ өндәшмәй, уға шулай Рәмзил менән ара-тирә йәшерен күҙ һирпешеп, йылмайышып ултырыуҙан да ҙур бәхет юҡ һымаҡ. Уға Рәмзил тик үҙе өсөн тырышалыр, тик уның өсөн генә сәй алып киләлер кеүек. Был уйҙан уға шул хәтлем рәхәт, донъяла уны уйлаған, ҡайғыртҡан берәү булғанда, үҙеңдең кәрәклегеңде тойоуҙан да әһәмиәтлерәк башҡа нәмәнең булыуы мөмкин түгелдер шикелле” (43-сө бит).